Ir-ribelli fil-Lvant tal-Ukrajna bidlu priġunieri mal-gvern Ukren fil-belt taħt il-kontroll tar-ribelli, Donetsk. Ir-ribelli taw aktar minn 150 suldat għal mill-anqas 222 ruħ li kien qed iżomm il-gvern Ukren. Ritratti mhux konfermati fuq Twitter juru rġiel ċivili bilwieqfa fi triq taħt l-għajnejn irġiel armati. Din il-ġimgħa f’Minsk il-Belarus saru taħdidiet li iżda ma ntemmewx biex jintemm il-kunflitt fil-Lvant tal-Ukrajna li diġa ħalla 4,700 ruħ mejta. Aktar kmieni: Uffiċċjali mill-Belarus qalu li sfaxxaw it-taħdidiet għall-waqfien mill-ġlied, bejn il-Gvern Ukren u r-ribelli favur ir-Russja, li kellhom isiru llum f’Minsk. Il-Ministeru tal-Affarijiet Barranin tal-Belarus ma tax raġuni mmedjata għal dan. It-taħdidiet bdew nhar l-Erbgħa bil-għan li jwasslu biex jintemm il-kunflitt fil-Lvant tal-Ukrajna li diġa ħalla 4,700 ruħ mejta. F’Settembru li għadda kien tħabbar waqfien mill-ġlied u qafas għal ftehim għall-paċi iżda l-ebda wieħed ma kien osservat sew. L-aħħar sforz għall-paċi inkluda lir-Russja u lill-Organizazzjoni għas-Sigurtà u l-Koperazzjoni fl-Ewrropa (OSCE). Nhar l-Erbgħa, t-taħdidiet iffukaw fuq l-irtirar tat-truppi u x’għajnuna għandha tingħata għalkemm ma tħabbrux dettalji. It-taħdidiet ta’ llum kellhom jiffukaw fuq kwistjonijiet bħal irtirar ta’ armi, ħelsien ta’ priġunieri u t-tmiem ta’ sanzjonijiet ekonomiċi f’żoni Ukreni kkontrollati mir-ribelli.